Φακές βελουτέ στα γρήγορα (σε χύτρα ταχύτητας)
Χρησιμοποιούμε τη χύτρα για να φτιάξουμε μια εξαιρετικής γεύσης σούπα που μπορούμε να σερβίρουμε και ως πρώτο πιάτο σε ένα κάλεσμα.
500 γρ. φακές ψιλές, καλά πλυμένες στο σουρωτήρι, 1 κρεμμύδι, σε ψιλά καρέ, 2 σκελίδες σκόρδου, σε φετάκια, 2 φύλλα δάφνης, 1 κουτ. γλυκού σπόροι κύμινου, 1 κουτ. γλυκού κουρκουμάς, 4 κουτ. σούπας μουστάρδα με μέλι, 4 κουτ. σούπας ελαιόλαδο, αλάτι, φρεσκοτριμμένο πιπέρι, κρέμα γάλακτος ή αριάνι για το σερβίρισμα
Για να φτιάξουμε φακές βελουτέ γρήγορα και εύκολα αρχικά καβουρδίζουμε τους σπόρους κύμινου σε ένα τηγανάκι σε μέτρια φωτιά για 3 - 4 λεπτά ή μέχρι να σκουρύνουν λίγο (προσοχή μην καούν και πικρίσουν) και να σκορπίσουν το άρωμά τους.Τους βγάζουμε από το τηγάνι σε ένα πιάτο και όταν κρυώσουν λίγο τους χοντροκοπανίζουμε στο γουδί.Βάζουμε στη χύτρα τις φακές μαζί με το κρεμμύδι, το σκόρδο, τις δάφνες, το μισό κύμινο και το μισό κουρκουμά.Προσθέτουμε 2 λίτρα νερό, κλείνουμε τη χύτρα και βράζουμε από τη στιγμή που θα σηκωθεί η βαλβίδα για όση ώρα ορίζουν οι οδηγίες του κατασκευαστή (για φακές: περίπου 10 - 12 λεπτά).Τραβάμε τη χύτρα από τη φωτιά και την ανοίγουμε (πολύ προσεχτικά και πάντα ακολουθώντας τις οδηγίες). Προσθέτουμε τον υπόλοιπο κουρκουμά, το λάδι, τη μουστάρδα και αλατοπίπερο. Επαναφέρουμε την ανοιχτή χύτρα σε μέτρια φωτιά και βράζουμε για άλλα 3 - 4 λεπτά.Πολτοποιούμε το όλον (χωρίς τις δάφνες) με το ραβδομπλέντερ ή στο μπλέντερ. Αν είναι αραιή η βελουτέ μας, βράζουμε σε χαμηλή φωτιά ανακατεύοντας διαρκώς μέχρι να δέσει. Αν είναι πηχτή, την αραιώνουμε με λίγο βραστό νερό και τη βάζουμε να πάρει 1 - 2 βράσεις. Ελέγχουμε το αλατοπίπερο.Σερβίρουμε, τις φακές βελουτέ, στα πιάτα και γαρνίρουμε κάθε μερίδα με 1 - 2 κουταλιές κρέμα γάλακτος ή αριάνι και λίγο κύμινο ακόμη.
Κρέμα Γάλακτος,Κρεμμύδι,Φακές